
ELŐZETES HATÁSVIZSGÁLAT 
a Budapest főváros építészeti örökségének fővárosi helyi védelméről szóló új önkormányzati rendelet megalkotásához



A jogszabály megalkotásának szükségessége, a jogalkotás elmaradásának várható következményei
Az építésügyben bekövetkezett jogszabályi változások az 54/1993. (1994.II.1.) Főv. Kgy. rendelettel (a továbbiakban: Rendelet) szabályozott, a főváros városképe és történelme szempontjából meghatározó épített környezet védelmét is számos tekintetben érintik. Az új rendelet megalkotása többek között a jogszabályok koherenciájának megteremtése érdekében alapvetően szükséges.
Amennyiben az új rendeletben meghatározott jogalkotás elmarad, a Rendelet nem kerül összhangba a magasabb szintű jogszabályokkal. Mindez a Rendeletnek az alábbi bekezdéseit érinti: 2. § (2), 5. § (1), 6. § (1)-(2), 7. § (1)-(2), 8. § (2)-(3), 9. § (1)-(2), 10. § (3), 13. § (1)-(2), 15. § (5), 16. § (3), (5).
A jogszabály megalkotását szakmai szempontok is szükségessé teszik. A Rendelet hatályba lépése óta eltelt közel húsz év alatt bekövetkezett társadalmi, gazdasági, technikai változások szintén a jogszabály módosítását követelik. A teljességre való törekvés nélkül ezek az alábbiak: 
A védetté nyilvánítás kezdeményezésének, az elmúlt időszak tapasztalatai alapján, számos indítéka lehet. Amennyiben a védetté nyilvánítás szándéka elsődlegesen nem az építészeti érték védelme, a rendelettel bevezetésre kerülő, a védetté nyilvánítási eljárás megindításához szükséges értékvédelmi dokumentáció szűrőként szolgálhat, ugyanakkor jó alapot adhat a védetté nyilvánításra vonatkozó döntéshozatalhoz és a szakszerű értékőrző tevékenységhez.
Az Internet elterjedésével lehetőség nyílik arra, hogy munkaerő és költségigényes levelezések helyett a Főpolgármesteri Hivatal Ügyfélszolgálati Irodáján történő kifüggesztés mellett az Internetes hírportálon keresztül kapjanak értesítést az érdekeltek. A védetté nyilvánításról vagy annak megszüntetéséről az érdekeltek értesítésének egyszerűsítésével elhárul a technikai akadálya annak, hogy „Budapest helyi védettségű értékeinek jegyzéke” felülvizsgálat alapján korszerűsíthető legyen. A korszerűsítés során a jelenleg hatályos szabályok mellett a műemléki jelentőségű területté (MJT) nyilvánított helyi területi védettségű épületegyüttesek fővárosi helyi védelmének megszüntetése csak a Wekerle telep esetében tízezres nagyságrendű levelezést jelentene, nem számolva a belső kerületekben a világörökségi területek védőzónájaként 2005-ben létrehozott MJT területén szintén megszüntetni szükséges helyi területi védettségű épületegyüttesekben lévő tulajdonosokat. A belső kerületekben egy-egy épületnek gyakran több száz tulajdonosa van.
A bonthatóság kérdését a Rendelet nem egyértelműen fogalmazta meg. Az új rendeletben a közérthetőség érdekében, a műemlékvédelemben használt jogszabályi meghatározás analógiájára lettek kialakítva az ezzel kapcsolatos szabályok.
A Rendelet szerint a pályázat útján vissza nem térítendő támogatás és kamatmentes kölcsön nyújtható. 1994-ben és az azt követő néhány évben a kamatmentes kölcsön kedvelt támogatási forma volt a pályázók körében, azonban az utóbbi évek gazdasági nehézségei miatt egyre kevesebben jelentkeztek erre a támogatási formára. A Rendelet azt is meghatározza, hogy a Közgyűlés által e támogatásra jóváhagyott éves keret legalább 50 %-át kamatmentes kölcsönként kell felhasználni. Ez a szabály pár éve azt eredményezi, hogy a rendelkezésre álló összegnek a kamatmentes kölcsönként nyújtható fele nem kerül teljes mértékben kihasználásra, mivel kevés a jelentkező. A következő évi költségvetés tervezésénél az előző évben kiosztásra került támogatás és kamatmentes kölcsön összegét veszik alapul, így belátható, hogy a szabály változatlan formában a keret leépülését eredményezheti, pedig a vissza nem térítendő támogatásra a mai napig nagy az érdeklődés. A lefelé irányuló spirálba került folyamat megállítása érdekében a rendelet kamatmentes kölcsönként adható támogatást nem tartalmaz.

A tervezett jogszabály társadalmi, gazdasági, költségvetési hatásai
A védetté nyilvánítási eljárás során az érdekeltek kiértesítése a Főpolgármesteri Hivatal Ügyfélszolgálati Irodáján történő kifüggesztéssel és az Internetes hírportálon történő közzététellel történik, ami a mai viszonyok között biztosabb, célszerűbb hírközlési módot jelenthet a levelezésnél. Így az érdekelteken túl a téma iránt érdeklődők is értesülhetnek az építészeti érték védetté nyilvánításáról vagy annak megszüntetéséről. Ezáltal a lakosság egyre szélesebb rétegeiben tudatosodhat az építészeti értékek védelmének fontossága. A helyi védettségű építészeti örökség keletkezése, illetve annak megszüntetése tényének ingatlan-nyilvántartásba történő feljegyeztetési kötelezettsége azt eredményezi, hogy az ingatlan-nyilvántartásról szóló 1997. évi törvény 52. § (1) bekezdése szerint a földhivatalnak a helyi védettség feljegyzésről szóló határozatát kézbesíteni kell a törvényben meghatározott érdekelteknek.
A rendeletben szabályozott pályázat kiírásának alapfeltétele, hogy az „Építészeti Értékvédelmi Támogatás” a Fővárosi Önkormányzat éves költségvetésében szerepeljen.
A pályázók csak támogatást kapnak, tehát a munka bekerülési összegének egy bizonyos hányadát, ezért saját anyagi forrásaikat is igénybe kell venniük. Ez a tapasztalatok szerint azt eredményezi, hogy a támogatás összegének két-háromszorosa is megmozdul az építészeti értékek helyreállítása érdekében. A felújított épület vagyonnövekedése pedig – például homlokzat-felújítás vagy az épület belső közösségi tereinek megújulása esetén – az eredeti támogatási összeg többszörösét is kiteheti, mivel a rendbe hozott épületekben a lakások értéke megnő. További kedvező jelenségnek tekinthető az a felújítási hullám, amelyet egy-egy fővárosi támogatás segítségével történt épület-felújítás vált ki a környezetében.

Környezeti és egészségi következmények
A rendelet fő célja Budapest főváros építészeti öröksége kiemelkedő értékű elemeinek védelme, jellemző karakterének a jövő nemzedékek számára történő megóvása. Védelem alá helyezéssel megakadályozható az építészeti értékek bontása és azok a beavatkozások, amelyek az építészeti értékek érvényesülését zavarnák. Ezeknek a szabályoknak a városkép alakulására kedvező hatásuk lehet. Az építési engedélyezési tervekre adható településképi vélemény is ezt a célt szolgálhatja.
Épített környezetünk legértékesebb épületeinek a felújítását segítheti az „Építészeti Értékvédelmi Támogatás” pályázata, vissza nem térítendő támogatás formájában. „Települési Értékvédelmi Támogatás” néven 1994 óta sok száz épület, épületrész helyreállítása készülhetett el a pályázat támogatásával, amely a rendelet szabályai szerint folytatódhat ezzel elősegítve az épített környezetünk fizikai megújulását.

Adminisztratív terheket befolyásoló hatások
A rendelet szabályai a védetté nyilvánítási eljárás során szükséges adminisztrációs terheket jelentős mértékben csökkentik, mivel az érdekeltek levélben történő kiértesítése – esetenként több száz, esetleg ezres nagyságrendű levél előállítása – elmarad, mivel az érdekeltek kihirdetés útján kapnak értesítést a védetté nyilvánítási eljárás során.

A jogszabály alkalmazásához szükséges személyi, szervezeti, tárgyi és pénzügyi feltételek
A Rendeletben szabályozott, a főváros városképe és történelme szempontjából meghatározó épített környezet védelmével kapcsolatos hivatali feladatokat 1994-től a Főpolgármesteri Hivatal Települési Értékvédelmi Ügyosztály, majd a Városépítési Főosztály szervezeti egységeként működő Települési Értékvédelmi Osztály látta el. Az új rendelet a Rendelet fő céljait megtartva, szabályozza Budapest építészeti örökségének fővárosi helyi védelmét. A rendelet által szabályozott feladatokat a Főpolgármesteri Hivatal Városépítési Főosztálya látja el építészeti és pénzügyi szakértelemmel rendelkező munkatársai segítségével.
A rendelet szabályainak megfelelően, a védetté nyilvánítási eljárás során az érdekeltek értesítése kihirdetés útján történik, így a korábbi előírások szerinti levélben történő értesítés költsége elmarad. Ez jelentős költségcsökkentést eredményezhet, mivel a tulajdonosok levélben történő kiértesítése esetenként akár ezres nagyságrendű levelezést is indukált.

